To mænd endte tirsdag morgen ved 9-tiden i klammeri i trafikken på Birkerød Parkvej, oplyser Nordsjællands Politi.

Forud for balladen lå en episode, hvor den ene part, en 72-årig mand fra Hørsholm, var kommet kørende ad Bistrupvej og sænkede farten i forbindelse med noget vejarbejde. Her kørte den anden part op på siden af den 72-årige og kastede en dåse ud af vinduet, som ramte den 72-åriges bil.

Læs også Vanvittig bilist gik amok: 51-årig blev slået og smadret benet i klemme i bildøren

Da de var kommet et stykke ad Birkerød Parkvej, stod de begge ud af deres biler og her var manden som havde kastet dåsen meget truende mod den 72-årige, som han blandt andet slog på skulderen med en knytnæve.

Et vidne så episoden og fik skilt parterne ad, hvorefter den aggressive mand kørte fra stedet. Ham vil politiet dog meget gerne have fat i.

Han beskrives som mellemøstlig af udseende, 30-35 år, 178-180 cm. høj og almindelig af bygning, brun i huden med kort, sort hår. Han talte dansk med accent.

Læs også Midt på Storebæltsbroen: 23-årig mand gik brutalt til angreb på anden bilist

Kontakt Nordsjællands Politi på telefon 1-1-4 hvis du har oplysninger til sagen.

jn